மூலவருக்கு வலது புறம் ஸ்ரீதரணேந்திர யக்ஷனும் இடது புறம் ஸ்ரீபத்மாவதி யக்ஷனும் தலை மீது ஜந்து தலை நாகத்துடன் வெண்பளிங்கு கல்லால் செய்யப்பட்ட அழகிய சிலைகளை நிறுவியுள்ளனர். மற்றும் தின பூஜைக்கான சிலைகளும் முக்கிய வழிபாட்டிற்கு உரிய ஜினபிம்பங்களும், மற்றும் யக்ஷ, யக்ஷியர்களும் அப்பகுதி மேடையை அலங்கரிக்கின்றன. அனைத்தும் இரும்புக் கதவுகள் இட்டு பாதுகாக்கப் படுகின்றன. அடுத்த பகுதியான வழிபாட்டு மண்டப பகுதியில் அழகிய ஓவியங்கள் வரையப்பட்டுள்ளது. அதனைச் சுற்றி மேற்தளத்துடன் உள்ள திருச்சுற்றின் தென்கிழக்கு மூலையில் பத்மாவதிக்கான தனிசன்னதி யொன்றும் அமைக்கப்பட்டுள்ளது. வடமேற்கு மூலையில் க்ஷேத்ரபாலகருக்கான சன்னதியும் உள்ளது. ஆலத்தின் முன் உள்ள செங்கல், சிமெண்டினால் கட்டப்பட்ட உயர மனத்தூய்மைக் கம்பத்தின் கீழ்ப் பகுதியில் நான்கு திசையில் பளிங்கு கல்லால் ஆன ஜிநர்களின் சிலைகள் அமர்ந்த நிலையிலும், மேற் பகுதியிலும் நான்கு திசையில் சுதையினால் ஆன ஜிநர்களின் சிலைகள் அமர்ந்த நிலையில் அழகிய விமானத்துடன் அமைக்கப்பட்டுள்ளது. அதற்கு முன்பாக சிறிய மேடையில் பலிபீடமும் உள்ளது.